VOORGESTELDE VERORDENING OP DIE AANHOU VAN DIERE

Die Stad Kaapstad is besig om ’n nuwe Verordening op die Aanhou van Diere te promulgeer om aandag te skenk aan tekortkominge wat in die bestaande Verordening op die Aanhou van Diere, 2021 geïdentifiseer is. Die voorgestelde verordening het ten doel om uitvoering te gee aan die grondbeginsels wat diere-eienaars se verantwoordelikhede om die welstand van diere te verseker, onderstut. Dit gee ook erkenning aan die gedeelde plig van sorg wat troeteldiereienaars, mense wat diere aanhou, byeboere, en alle inwoners van Kaapstad ten opsigte van die aanhouding van diere het.

Die verordening is bedoel om verantwoordelike diere-eienaarskap te bevorder, dierewelstand te beskerm en openbare veiligheid deur middel van die volgende maatreëls te versterk:

· Om permit- en registrasievereistes in te stel om die doeltreffende bestuur en beheer van diere te verseker.
· Om die regsvereistes en standaarde wat op die aanhou van diere, telery en byeboerdery van toepassing is, te bepaal.
· Om prosesse vir voldoening en afdwinging uiteen te sit om aan nievoldoening aandag te skenk en bedreigings vir inwoners en gemeenskappe te minimeer.
· Om dieregevegte en hondegevegte te verbied, en om voorsiening te maak vir die gevolge en strawwe wat met sodanige aktiwiteite verband hou.
· Om die aanhou en beheer van werkende diere, werkende perde, rondloperdiere, gevaarlike diere en wilde diere te regulariseer.
· Om voorsiening te maak vir die aanhouding en slagting van diere vir godsdienstige, seremoniële en eie verbruik ingevolge toepaslike regsvereistes.
· Om higiënestandaarde en -vereistes vir die aanhouding van diere en pluimvee vas te stel.
· Om dierewelstandsfasiliteite, insluitend standaarde vir die sorg, behandeling en akkommodasie van diere, te regulariseer.
· Om voorsiening te maak vir die vestiging en bedryf van skutte, insluitend die aanstelling en verantwoordelikhede van ’n skutmeester.
· Om die bevoegdhede en pligte van gemagtigde beamptes te omskryf om die verordening af te dwing, dierewelstand te bevorder en openbare gesondheid en veiligheid te verseker.

